                                                               Exposició 

                                                     Deu voltes de rotllana

El fotògraf Ramon Camps i el món de les colles sardanistes

                                                 Vic, Llotja del Blat (plaça del Pes, s/n)

Del 3 al 19 de juliol de 2008

Inauguració: 3 de juliol, a les 8 del vespre

De dilluns a divendres, de 2/4 de 5 a 2/4 de 9.

Dissabte, de 10 a 2/4 de 2 i de 5 a 2/4 de 9. 

Diumenge: de 10 a 2/4 de 2.

Exposició organitzada amb motiu del 60è aniversari de la colla Riallera i del 50è aniversari de la Unió de Colles Sardanistes de Catalunya. 

Aquesta exposició recull una selecció acurada d’algunes de les millors fotografies de Ramon Camps sobre el món de les colles. Pretén ser un homenatge a un artista que ha estat poc reconegut i que va morir deixant un llegat incomparable per a tots aquells que, en un moment o altre i en qualsevol punt de Catalunya, han format part d’una colla sardanista de competició. Es tracta d'un recull de fotografies artístiques que mostren, des de la primera nota del flabiol i fins a l’últim cop de tamborí, per què el concurs de colles sardanistes és un esdeveniment clau per entendre la cultura popular i tradicional catalana.

Ramon Camps i Alier (1918-2004)

Ramon Camps i Alier  va néixer a Vic el 1918, en una família dedicada a la fabricació d’imatgeria religiosa. Créixer en un entorn com aquest va afavorir que, de ben jove, s’iniciés en el món de l’escultura i que, després d’estudiar a l’Escola Municipal de Vic, optés per seguir formant-se a l’Escola Superior de Belles Arts de Sant Jordi a Barcelona. En ple Franquisme, va obrir una botiga de fotografia a la seva casa natal i va mantenir el negoci fins a la jubilació. Amb tot, va seguir cultivant altres disciplines artístiques, com l’escultura i la poesia.

Al final de la dècada dels seixanta, la seva passió per la càmera va topar amb el món sardanista gairebé de casualitat. Durant pràcticament dues dècades i mitja va seguir la colla Riallera de Vic en gran part dels seus desplaçaments per Catalunya i la va capturar, a ella i a la resta de colles sardanistes, en milers d’imatges que avui constitueixen un fons fotogràfic de gran valor. 

Origen dels fons fotogràfics: Arxius privats de Carme Camps, Joan Macià, Josep Musach i Nati Planagumà; Arxiu del Grup Sardanista Riallera 
